CELEX: 32017D2013
Language: bg
Date: 2017-11-07 00:00:00
Title: Решение за изпълнение (ЕС) 2017/2013 на Съвета от 7 ноември 2017 година за предоставяне на разрешение на Кралство Нидерландия да въведе специална мярка за дерогация от член 193 от Директива 2006/112/ЕО относно общата система на данъка върху добавената стойност

10.11.2017   
            
            
               BG
            
            
               Официален вестник на Европейския съюз
            
            
               L 292/59
            
         РЕШЕНИЕ ЗА ИЗПЪЛНЕНИЕ (ЕС) 2017/2013 НА СЪВЕТА
   от 7 ноември 2017 година
   за предоставяне на разрешение на Кралство Нидерландия да въведе специална мярка за дерогация от член 193 от Директива 2006/112/ЕО относно общата система на данъка върху добавената стойност
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1 от нея,
   като взе предвид предложението на Европейската комисия,
   като има предвид, че:
   
               (1)
            
            
               По принцип по силата на член 193 от Директива 2006/112/ЕО данъчно задълженото лице, което доставя стоките или услугите, е лице — платец на данъка върху добавената стойност (ДДС), и е задължено да го плати на данъчните органи.
            
         
               (2)
            
            
               По силата на член 199а, параграф 1, буква ж) от Директива 2006/112/ЕО държавите членки могат да предвидят платец на ДДС за доставките на далекосъобщителни услуги да бъде данъчно задълженото лице, за което се извършва доставката (механизъм за обратно начисляване). Нидерландия не използва тази възможност.
            
         
               (3)
            
            
               Неотдавна бяха разкрити измами в отрасъла на далекосъобщителните услуги в Нидерландия. Поради това Нидерландия би искала да въведе механизма за обратно начисляване по отношение на вътрешните доставки на далекосъобщителни услуги.
            
         
               (4)
            
            
               Съгласно член 199а, параграф 1 от Директива 2006/112/ЕО механизмът за обратно начисляване може да се прилага само до 31 декември 2018 г. и за срок от най-малко две години. Тъй като условието за минималния срок на прилагане не може да бъде изпълнено, Нидерландия не може да прилага механизма за обратно начисляване на основание на член 199а, параграф 1, буква ж) от посочената директива.
            
         
               (5)
            
            
               Вследствие на това с писмо, заведено в Комисията на 11 юли 2017 г., Нидерландия поиска дерогация от член 193 от Директива 2006/112/ЕО, за да получи разрешение да прилага механизма за обратно начисляване по отношение на доставките на далекосъобщителни услуги на основание на член 395 от посочената директива.
            
         
               (6)
            
            
               В съответствие с член 395, параграф 2 от Директива 2006/112/ЕО, с писмо от 5 септември 2017 г. Комисията информира останалите държави членки за отправеното от Нидерландия искане. С писмо от 6 септември 2017 г. Комисията уведоми Нидерландия, че разполага с пълната информация, която тя счита за необходима за оценка на искането.
            
         
               (7)
            
            
               Целта на поисканата дерогация е предотвратяване на измамите с ДДС в отрасъла на далекосъобщителните услуги. Въпреки че при доставките на далекосъобщителни услуги има сравнително висок риск от измами и те биват внимателно следени, Нидерландия неотдавна разкри измамни схеми при продажбата на минути за разговори, в които има няколко липсващи търговци и буферни дружества. Тези схеми водят до значителни загуби на приходи от данъка.
            
         
               (8)
            
            
               Въз основа на представената от Нидерландия информация обичайните методи за откриване и предотвратяване на измамите не са ефективни, тъй като доставките на съответните услуги идват от държави извън Съюза и не са вписани в никакъв регистър или списък. Плащанията се извършват чрез платежни платформи по банкови сметки извън Съюза, което затруднява разкриването на сделките и прави невъзможно получаването на информация от банките. Нидерландия посочва, че без механизъм за обратно начисляване на данъка за съответните услуги загубите на данъчни приходи ще нарастват стремително.
            
         
               (9)
            
            
               Затова на Нидерландия следва да се разреши да прилага механизма за обратно начисляване за доставките на далекосъобщителни услуги със срок до 31 декември 2018 г.
            
         
               (10)
            
            
               Дерогацията няма отрицателно въздействие върху собствените ресурси на Съюза, формирани от ДДС,
            
         ПРИЕ НАСТОЯЩОТО РЕШЕНИЕ:
   Член 1
   Чрез дерогация от член 193 от Директива 2006/112/ЕО на Нидерландия се разрешава при доставките на далекосъобщителни услуги да определи получателя на доставката за лице — платец на данъка върху добавената стойност (ДДС), което е задължено да го плати на данъчните органи.
   Член 2
   Настоящото решение поражда действие в деня на нотифицирането му.
   Срокът на действието му изтича на 31 декември 2018 г.
   Член 3
   Адресат на настоящото решение е Кралство Нидерландия.
   
      Съставено в Брюксел на 7 ноември 2017 година.
      
         
            За Съвета
         
         
            Председател
         
         T. TÕNISTE
      
   
   
      (1)  ОВ L 347, 11.12.2006 г., стр. 1.